《题罗侍御所藏周必都古松障》
明代·顾璘

昔年我登柱史堂，古松画障何昂藏。樛枝从容豸角劲，霜皮错落龙鳞苍。

不知墨干凡几尺，气势直欲凌云长。移床盘桓坐其下，六月不热回清凉。

毕宏韦偃骨已朽，乃有周老传芬芳。祇疑画手太奇崛，人间无此真栋梁。

昨经南湘湘水曲，夹道万株俱突兀。根老居人忘岁年，阴深过客逃炎燠。

郡斋正当苍翠中，三岁捲帘看不足。鹳鹤秋栖不敢定，猿猱夜度愁还哭。

有时枕书相对眠，宛在君家画图宿。君今作牧向东鲁，泰山大夫更奇古。

我诗恐未尽君意，请君自作乔松谱。

作者简介：顾璘（1476～1545）明代官员、文学家。字华玉，号东桥居士，长洲（今江苏省吴县）人，寓居上元（今江苏省南京市），有知人鉴。弘治间进士，授广平知县，累官至南京刑部尚书。少有才名，以诗著称于时，与其同里陈沂、王韦号称“金陵三俊”，后宝应朱应登起，时称“四大家”。著有《浮湘集》、《山中集》、《息园诗文稿》等。其曾评注杨士弘《唐音》。